**Informasjon om aktivitet på Mjøsa i forbindelse med miljøovervåking i 2021**

På oppdrag fra Vassdragsforbundet har NIVA ansvar for gjennomføringen av overvåkingsprogrammet i vannområde Mjøsa. Overvåkingsprogrammet har foregått siden 1972 og omfatter undersøkelser av vannkvalitet og økologisk tilstand i Mjøsa og de største tilløpselvene, samt i utløpselva Vorma. Siden 2016 har resultatene fra hovedstasjonen på Mjøsa i tillegg vært inkludert i Miljødirektoratets overvåkingsprogram for store innsjøer (ØKOSTOR). Dette programmet gjennomføres av NIVA, Norsk institutt for naturforskning (NINA) og Akvaplan-niva i perioden 2021-2025 og omfatter prøvetaking og rapportering av et utvalg av Norges største innsjøer hvert år. Prøvetakingsmetodikken som benyttes på Mjøsa, har siden 2016 vært harmonisert med metodikken som benyttes i ØKOSTOR-programmet, men det gjennomføres mer omfattende undersøkelser på Mjøsa enn i resten av innsjøene i ØKOSTOR.

Overvåkingsprogrammet for Mjøsa omfatter månedlig vannprøvetaking på hovedstasjonen utenfor Skreia, samt på tre andre stasjoner ved hhv. Kise, Brøttum og i Furnesfjorden. Prøvetakingen gjennomføres av personell fra NIVA, ved hjelp av båt og båtfører fra Statens Naturoppsyn (SNO). Undersøkelsene omfatter blant annet analyser av **næringssalter** (fosfor og nitrogen), **planteplankton** (alger), **dyreplankton** og **fysisk-kjemiske parametere** som oksygen, temperatur og pH. Ved Skreia tas det også prøver av næringssalter og planteplankton hver fjortende dag. Hovedmålet med overvåkingsprogrammet er å følge med på innsjøens økologiske tilstand med fokus på **eutrofiering** (dvs. næringssalttilførsler og algevekst). Overvåkingen skal gi grunnlag vurdering av **tiltak** for å begrense næringssalttilførsler og opprettholde **god økologisk tilstand i Mjøsa**.

Det gjennomføres også målinger av vannkvalitet i **tilløpselvene** Lena, Hunnselva, Svartelva, Flagstadelva, Gausa og Lågen, samt i utløpselva Vorma, og årlige undersøkelser av bunndyr og begroingsalger på tre stasjoner i fire av de 12 største tilløpselvene hvert år. I tillegg undersøkes det miljøgifter i fisk fra to av disse elvene hvert år – i 2021 er det fisk fra Vikselva og Hunnselva som skal analyseres.

Ettersom Mjøsa også er med i ØKOSTOR-programmet, blir det gjennomført flere undersøkelser av biologien i innsjøen. NINA har ansvaret for **fiskeundersøkelser i** ØKOSTOR**,** og vil i 2021 gjennomføre ekkolodd-registreringer for å kartlegge fiskebestandene i de frie vannmassene. Dette planlegges årlig frem til og med 2025. Ekkoloddkjøringen vil i hovedsak foregå etter mørkets frambrudd, der personell fra NINA kjører på kryss og tvers av innsjøen med båt. I tillegg til SNO, vil politiet bli varslet før all aktivitet som foregår nattestid. Ekkoloddkjøringen gjennomføres i løpet av tre-fire netter i månedsskiftet august-september 2021. I forbindelse med ØKOSTOR planlegges det også undersøkelser av fiskesamfunnet ved hjelp av tråling i 2022 og 2024, og bunngarn i 2024.

Hvert fjerde år, inkludert 2021, vil det gjennomføres undersøkelser av **vannplanter** og nedre voksegrense for disse i Mjøsa. I løpet av en uke i juli/august 2021 vil personell fra NIVA, sammen med båt og båtfører fra SNO, undersøke 20 strandnære stasjoner ved hjelp av undervannskamera, vannkikkert og såkalt «kasterive», der vannplanter hentes opp fra bunnen og artsbestemmes. Vannplanteundersøkelsene gir viktig informasjon om ulike påvirkningsfaktorer i innsjøen, blant annet eutrofiering og vannstandsregulering.

Gjennom ØKOSTOR-programmet blir det også tatt prøver av **littorale småkreps** (små krepsdyr som lever i strandsonen) hvert fjerde år, inkludert i 2021. Dette gjennomføres av personell fra NINA. Artssammensetningen av littorale småkreps benyttes i en vurdering av innsjøens økologiske tilstand.

Ved spørsmål om overvåkingen i vannområde Mjøsa eller feltarbeidet som skal gjennomføres på innsjøen, kan følgende personer kontaktes:

* Prosjektleder for overvåkingen av Mjøsa med tilløpselver: Jan-Erik Thrane, NIVA

(911 44 074, jet@niva.no)

* Prosjektleder for ØKOSTOR-programmet: Sigrid Haande, NIVA

(997 13 275, sigrid.haande@niva.no)

* Ansvarlig for fiskeundersøkelser i ØKOSTOR: Knut Andreas Eikland Bækkelie, NINA

(997 89 101, knut.bakkelie@nina.no)

* Kontaktperson for båtførere i Statens naturoppsyn (SNO): Arnstein Johnsen

(480 36 887, arnstein.johnsen@miljodir.no)

Kontaktperson hos oppdragsgiver Vassdragsforbundet er daglig leder Odd Henning Stuen

(950 59 073, fmopohs@statsforvalteren.no).